Crveni tragopan
Crveni tragopan (Tragopan satyra) je vrsta ptice iz roda tragopana (Tragopan) koji pripada porodici fazana (Phasianidae).

Opis 

Mužjaci imaju živopisno perje. Glava im je crne boje, oko očiju su plave boje, grudi su crvene boje, a ostatak tela im je crvene i smeđe boje sa belim tačkama oivičenim crnom bojom. U vreme sezone parenja imaju plave kožne rogove i kožnu kesu na grlu, koja kad je naduvaju bude u sredini tamno plave boje sa svetlo plavim tačkama, a po ivicama bude šarena, crvene i svetlo plave boje. Dostižu dužinu od oko 70 cm i težinu od 1,5 do 2 kg.

Ženke imaju jednolično perje, smeđe boje sa svetlo smeđim tačkama. One su nešto manje od mužjaka i dostižu dužinu od oko 58 cm i težinu od 1 do 1,5 kg.

Razmnožavanje 
Mužjaci u vreme sezone parenja pred ženkama izvode ples, pri čemu naduvavaju rogove i kesu na grlu i velikom brzinom pomeraju glavu i krila gore-dole, a na kraju plesa se uspravljaju i izdužuju do maksimuma.

Gnezde se od maja do juna. Gnezda prave na drveću ili na zemlji. Ženka polaže od 4 do 8 jaja, a inkubacija traje 28 dana. U gajenju mladih učestvuju oba roditelja.

Rasprostranjenost i stanište 
Naseljavaju padine Himalaja, na teritoriji Indije, Kine (Tibeta), Nepala i Butana. Stanište su im vlažne hrastove i šume rododendrona. Leti su naseljeni na nadmorskoj visini između 2400 i 4250 metara, a zimi na oko 1800 metara.

Ugroženost 
U poređenju sa ostalim vrstama tragopana, crveni targopan je najmanje ugrožen. Veruje se da je populacija umereno mala, a pretnju po opstanak vrste pretstavlja lov i gubitak staništa na većem delu teritorije koju naseljava.

Reference

Literatura

Spoljašne veze 
Ostali projekti

Fazanke